การรถไฟฟ้าขนส่งมวลชนแห่งประเทศไทย เปิดให้ประชาชนทดลองใช้บริการรถไฟฟ้า สายสีน้ำเงินส่วนต่อขยายไปถึงสถานีบางหว้า ตั้งแต่วันที่ 24 สิงหาคมนี้เป็นต้นไป
นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย หรือ รฟม. เปิดเผยถึงการเปิดให้ประชาชนทดลองใช้บริการรถไฟฟ้าสายสีน้ำเงิน ส่วนต่อขยายช่วงหัวลำโพง – บางแค จากสถานีวัดมังกร – สถานีท่าพระ โดยไม่คิดค่าโดยสาร ตั้งแต่วันที่ 29 กรกฎาคมที่ผ่านมาว่า ปัจจุบัน ความก้าวหน้าของงานและระบบมีความพร้อมมากยิ่งขึ้น รฟม. และบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM จึงจะเปิดให้ประชาชนทดลองใช้บริการรถไฟฟ้าสายสีน้ำเงินส่วนต่อขยาย ช่วงหัวลำโพง-บางแค เพิ่มอีก 2 สถานี รวม 7 สถานี จากสถานีวัดมังกร – สถานีบางหว้า โดยสถานีที่เปิดทดลองให้บริการเพิ่มได้แก่ สถานีบางไผ่ และสถานีบางหว้า ตั้งแต่วันที่ 24 สิงหาคม 2562 เป็นต้นไป โดยมีรถไฟฟ้าให้บริการระยะห่างระหว่างขบวนประมาณ 8 นาที เวลาที่เปิดให้บริการตั้งแต่เวลา 07.00 – 21.00 น. ผู้โดยสารที่เดินทางมาจากรถไฟฟ้าสาย สีน้ำเงิน สถานีเตาปูน – สถานีหัวลำโพง จะต้องเปลี่ยนขบวนรถไฟฟ้าที่สถานีหัวลำโพงเพื่อเดินทางไปยังสถานีในสายสีน้ำเงิน ส่วนต่อขยาย สถานีวัดมังกร – สถานีบางหว้า        ทั้งนี้ รฟม. และ BEM จะทยอยปรับการให้บริการไปจนถึงระดับการให้บริการตามปกติ เช่น การขยายจำนวนสถานีให้บริการ หรือการเดินรถไฟฟ้าอย่างต่อเนื่องถึงสถานีหลักสอง โดยไม่ต้องเปลี่ยนขบวนรถไฟฟ้าที่สถานีหัวลำโพง